Malaysia du Jinghpaw Wunpawng Catholic Hpung (KCCM) Masha ni a mangai ta Chyeju Dum Hkungga hpe Manau hte ka nna, Wa Karai Kasang kaw 24 November 2013 hta St John Cathedral, Kuala Lumpur kaw apnawng hkam la lu saga ai.
ST. JOHN CATHEDRAL KAW WA SARADAW PAUL MISSA NAWNG YA
Mandalay Sasana Sagumrem Wa Saradaw Kaba Paul Zinghtung Grawng kawn June (30) ya shani hkying (12:00 Noon) ten hta Kuala Lumpur na St. John Nawku jawng kaba kaw Myen mung ting na du sa ai Catholic hpung masha ni a matu Missa Hkungga hpe nawng ya lai wa sai. Missa Hkungga hta Malaysia du Catholic hpung masha ni 700 ram sa du shang lawm lai wa sai hpe chye lu ai.
Missa Hkungga ngut ai hpang MCCM kawn woi awn le Wa Saradaw a matu San Peter hte Paul Poi nhtoi masat shagrau ai lamang hpe mung galaw lai wa sai. Lamang hta Malaysia du Catholic hpung masha ni hpe yu kawn nga ai Wa Jau Michael Kan Sian Piang a Jau tai ai (3) ning hpring shagrau lamang hpe mung galaw la lu sai. Missa Hkungga ngut ai hte Wa Saradaw hte hpung masha ni masat dingsat sumla ni dem la nna, hpung masha ni hte hkrum shaga ai lam ni galaw lai wa sai.
JINGHPAW MISSA HTE WA SARADAW HPE HKALUM AI LAMANG
Malaysia Mungdan kaw du nga ai Catholic Hpung Masha ni hpe sa du gawan na matu, Mandalay Sasana Sagurem Wa Saradaw Paul Zinghtung Grawng kawn June (28) ya shana daw hta Philippines mungdan kaw nna Malaysia mungdan de du sa wa sai. June (29) ya shani Wa Saradaw hpe KCCM Magam gun Sara Paul Kaiji Naw Naw hte Ramma ni kawn Malaysia mungdan a mying gumhkawng ai shara ni de woi hkawm chyai lai wa sai. Shana daw hkying (4:00PM) ten ram hta Bukit Bintang na KCCM Ginra Nta de bai du wa nna, KCCM hpung masha ni a matu Jinghpaw hku nna Missa Hkungga hpe nawng ya lai wa sai. Missa Hkungga nawng ya ngut ai hpang KCCM hpung masha ni kawn Wa Saradaw hpe hkap tau hkalum ai hte Wa Saradaw a matu San Peter hte Paul Poi Nhtoi masat shagrau lamang hpe mung galaw la lu sai. Ndai lamang hta KCCM hpung masha ni kawn Wa Saradaw hpe Htunghking Shat Lit Shat Ka hte gun jaw nna shagrau la lu sa ga ai. Lamang hta KCCM ningbaw rai nga ai Slg. James Gyidu La Hkam kawn Wa Saradaw hpe hkap tau hkalum ai lam tsun la nhtawn, Sara Paul Kaiji Naw Naw kawn KCCM a labau hte galaw lai wa sai lam ni, matut galaw sa wa nga ai lam ni hpe tsun sanglang dan lai mat wa sai. Wa Saradaw kawn mung hpung masha ni hpe n gun jaw mungga hte tsun shaga la sai wa sai. Ramma ni kawn mung Wa Saradaw hpe yu ngwi mahkawn ni hte shagrau lai wa sai. Lamang ngut ai hpang malu masha ni hpe myit hkrum myit ra hte rau sha jawm sha la lu sa ga ai. June (29) ya shana de Wa Saradaw gaw KCCM Ginra Nta kaw sha yup hkring sa lai lai wa sai.
SARA PAUL KAIJI NAW AWNG A SHANGAI N HTOI
Malaysia Mungdan kaw du nga ai Jinghpaw Wunpawng Kathawlik Hpung (Kachin Catholic Community In Malaysia -KCCM) masha ni hpe Wenyi lam hta lam woi ningshawng tai ya nga ai Sara Paul Kaiji Naw Awng a (36) ning hpring Shangai Nhtoi Chyeju dum akyu hpyi hpawng lamang hpe May (25) ya shani hkying (12:00) ten hta galaw la lu saga ai. Shangai Nhtoi Chyeju dum hpawng lamang hpe Bukit Bintang lawk na KCCM Ginra Nta kaw galaw ai rai nna, KCCM hpung masha ni hte saw saga da ai manaw manang ni hkum hkum ra ra sa du kabu chyeju dum shakawn lawm wa sai. Kyu hpyi hpawng lamang hpe KCCM magam gun ni woi awn ya nna, Sara Francis Kham kawn ja chyum mungga hte n gun jaw ya lai wa sai. Lamang ngut ai hpang Sara Paul Kaiji Naw Awng kawn daw jaw daw ya ai malu masha ni hpe mu mu mai mai jawm sha la let lamang hpe shana de hkying (5:00) ten ram hta shangut la lu saga ai lam shana dat ga ai.
KCCM
WA JAU THOMAS GUMRAI AWNG MADU HTA YUP PYAW
Shawng de Mali Nmai Wa Lawng Pali bum, N Jang Yang ning htawn N Greng Kawng mare kaw shanu nga lai wa nna ya Myitkyina saradaw ginwang tanghpre jau ginwang a gin up lit hkam magam hpe gun hpai taw nga ai Wa Jau Thomas Gumrai Awng asak (53) ning, jau prat (19)ning gaw 2013,may shata (25),bat kru ya shani daina maga daw (2:45) ten myitkyina San Columban jawng wang hta madu yesu kaw ban sa la mat wa sai lam jinghku jingyu ni hte shara shagu na hpung masha ni yawng na chye akyu hpyi garum ya lu na matu shana dat ga ai.
Wa Jau Thomas Gumrai Awng
KCCM GINRA NTA DINGSHAWN POI
2013 ning May praw (5) Laban shani Malaysia mungdan du Jinghpaw Wunpawng Kahtolik hpung masha ni kawn Karai Kasang a shaman chyeju jaw e hkam la lu sai, Ginra Nta Nnan hpe Karai Kasang kaw ap ya ai Ginra Nta Dingshawn shang akyu hpyi lamang hpe awng dang ai hte galaw la lu sai. Ginra nta Dingshawn shang ai lamang hpe shani hkying (1:30PM) ten ram hta galaw lai wa sai hte Sara Francis Kham hte Sara Paul Kaiji Naw Naw ni kawn akyu hpyi woi awn let Ginra Nta hpe Karai Kasang kaw ap ya lai wa sai. KCCM ningbaw Slg. James Gyidu La Hkawm kawn Ginra Nta a lam hte Ginra Nta hta galaw sa wa na mahkyen lam hpe tsun sanglang dan mat wa nna, KCCM Amu Madu Slg. Patrick Lahtem Yaw Htoi kawn mung Setapak, Good Shepherd Jau Ginwang de na du sa ai mungdan masha hpung masha ni chye na na matu English ga hte gahtap tsun sang lang lai mat wa sai.
Ginra Nta a yaw shada ai lam ni gaw,
1. Mani hpe makam masham lam ni hpe sharin ya lu na matu,
2. Mani hpe Jinghpaw Laili Laika hte machye machyang ni sharin ya lu na matu,
3. English laika hte Computer hpaji ni hpe sharin ya lu na matu,
4. Laban Misa Hkungga n lu sa lawm ai KCCM Hpung masha ni hpe Laban nawku lamang ni woi galaw sa wa lu na matu,
5. KCCM Hpung masha hpe ra wa ai hta hkan nna garum shingtau sa wa lu na matu,
akyu hpyi lamang ngut ai hpang malu masha ni hpe jawm sha let KCCM Ginra nta dingshawn poi hpe awng dang ai hte galaw la lu sai lam shana dat ga ai.
KCCM EC ZUPHPAWNG GALAW
April (28) ya Laban shani hkying (2:00) ten ram hta KCCM magam gun ni kawn KCCM Ginra Nta hpaw poi lamang galaw na hte seng nna hkrum zup bawngban ai lam hpe KCCM Ningbaw rai nga ai Slg. James Gyidu La Hkam a dum nta kaw galaw lai wa saga ai. KCCM Ginra Nta hpaw poi hpe May (5) ya Laban shani galaw na lam hte malu masha daw jaw daw ya ai lam hpe lawk shagu de na KCCM hpung masha ni hpe lit shatsam la lu saga ai. Matut nna KCCM shawng lam magam bungli lam ni hpe mung bawng jahkrup lai wa saga ai.
KCCM MAGAM GUN NI WA SARADAW CHARLS BO HTE HKRUM ZUP
Myen Mung kaw na du sa wa ai Wa Saradaw Kaba Charls Bo hte Wa Jau Leo Kyaw Win, Wa Jau Bernard ni kawn April (21) ya shani Kuala Lumpur Mare Kaba na St. John Cathedral kaba kaw Malaysia kaw du nga ai Myen Mung Catholic hpung masha ni a matu Misa Hkungga hpe jawm nawng ya lai wa sai. Wa Saradaw Kaba nawng ya ai Misa Hkungga hta Malaysia du hpung masha ni marai (500) jan sa du shang lawm lai wa sai hpe mung mu chye lu ai.
Matut nna shana hkying (8:00) ten ram hta Wa Saradaw Kaba Charls Bo hte Malaysia du Jinghpaw Kathawlik Hpung masha ni hpe woi awn nga ai KCCM magam gun ni hkrup zup bawngban ai lam hpe mung Bukit Bintang lawk na Shy. Cicilia N Gan Doi Nan ni a dum nta kaw galaw lu sai saga ai. Ndai zawn hkrum zup ai hta KCCM lit hkam Sara Paul Kaiji Naw Naw kawn KCCM a lam hte KCCM a galaw sa wa ai magam bungli ni hpe Wa Saradaw hpe tsun sanglang dan lai wa sai lam, KCCM magam gun ni kawn mung tinang mu mada hkam sha ai lam ni hpe tsun hpaw sanglang lai mat wa sai lam chye lu ai. Wa Saradaw kawn KCCM EC ni hpe n gun jaw ga tsun shaga la ai lam hte, Malaysia kaw du nga ai Catholic hpung masha ni a matu Yangon Sasana na Jau langai mi jaw na re lam, KCCM Hpung masha ni a matu mung Jinghpaw Tarahkaw Sara langai mi lu hkra seng ang ai Jinghpaw Saradaw ni hte jahkrup nna lajang mat wa ya na re lam ni hpe tsun n-gun jaw lai wa sai. Hkrum zup bawngban ngut ai hpang Shy. Cicilia N Gan Doi Nan kawn daw jaw ai shana shat hpe jawm sha la nna (9:00PM) ten ram hta ngwi pyaw awng dang ai hte galaw la lu sai lam na chye lu ai.
KCCM EASTER HTUNGHKING KA MANAWT
Malaysia Mungdan du Jinghpaw Wunpawng Kathawlik Hpung (Kachin Catholic Community In Malaysia KCCM) kawn 2013 March (31) Pasaka Laban shani Kuala Lumpur Mare kaba na St. Anthony Nawku Jawng wang na hpung htingnu kaba hta Easter Jinghpaw Htunghking Ka Hkrang hte Yu Ngwi Pinra lamang hpe galaw lai wa saga ai. N dai lamang hta KCCM magam gun ni kawn lit la let woi awn galaw sa wa ai rai nna KCCM Hpung masha ni yawng myit hkrum myit ra hte sa du shang lawm lai wa sai. Lamang hpe Shaning hkying (2:00) ten kawn shana de hkying (7:00) ten du hkra galaw lai wa sai hte n dai lamang hta MCCM lit hkam tarahkaw Sara Francis Hkawm, KCCM wenyi lit hkam Sara Paul Kaiji Naw Naw ni kawn sa du n gun jaw mungga shaga la lai wa sai. KCCM Ningbaw Slg. James Gyidu La Hkam kawn hkalum mungga shaga la nna, KCCM Amu Madu Slg. Patrick Lahtem Yaw Htoi kawn KCCM a labau hpe tsun hkai dan lai wa sai. KCCM hpung masha ni myit hkrum myit ra hte sa du shang lawm lai wa nna shana de hkying (7:00) ten ram hta lamang hpe awng dang ai hte shangut la lu saga ai.
YAWN HKYEN SHIGA
Myitkyina, Shatapru Jau Ginwang, Shatapru Lawk (5) kaw shanu nga ai (Slg. Laja Naw) hte Jan Mashaw Kai Ja yen a tsawra ai Kasha Malaysia Mungdan kaw du nga ai Shd. Thomas Laja Ja Tu (Asak 23) ning gaw, February (24) Laban shana hkying (9:12AM) ten Kauala Lumpur tsirung kaba hta Madu Yesu hta Yup Pyaw mat wa sai lam, KCCM hpung masha ni hte machying jinghku ni yawng na chye lu na matu shana dat ai.
Makoi Mayang Missa Hkungga
Shara: St. John's Cathedral, Bukit Nanas. KL.
Aten : 11 am
N'htoi: February 26, 2013. (Bat Lahkawng)
Lupwa Sa Ten: 12 noon. Batu Orang Lupwa.
(KCCM hpung masha ni alu sha sa du shang lawm ga!)
YAWN HKYEN SHIGA
Shawng de Kachihtu Ginwang Up, Tanghpre Ginwang Up, Edin San Luka Chyum Jawng Up magam ni hpe gun hpai lai wa sai Wa Jau PAUL LAZING LUM LAI gaw August (17) ya shana maga hkying (3:00) htu wa mahka Madalay Tsi Rung kaw MADU YESU bai woi la sai lam shiga na chye lu ai. Buga shara shagu de du nga ai Hpung Masha ni yawng Wa Jau PAUL LAZING LUM LAI a nsa Wenyi a matu akyu hpyi garum ya nga ga.
Subscribe to: Posts (Atom)
kac_Latn bam_Latn kac_Latn kac_Latn kac_Latn kac_Latn kac_Latn kac_Latn swh_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn zsm_Latn wol_Latn kac_Latn ban_Latn kac_Latn kac_Latn kac_Latn eng_Latn